Stokmarknes

Stokmarknes (nordsamisk: Njárga) er en by og administrasjonssenteret i Hadsel kommune i Nordland. Tettstedet Stokmarknes har 3 451 innbyggere per 1. januar 2022, og ligger på Hadseløya. Stokmarknes fikk bystatus ved nyttår 2000. Byen er en av de to eneste byer i Vesterålen (sammen med Sortland). Noen ganger regnes også Myre, Andenes og Lødingen med.
Byen er hurtigrutas hjemsted, og ved hurtigrutekaia ligger Hurtigrutemuseet. I tilknytning til museet ligger den gamle hurtigruta MS «Finnmarken» på land og utgjør et av flere landemerker


== Stedet ==
Fylkesvei 82 går forbi Stokmarknes mellom Melbu og Sortland. Den lille øya Børøya med boligområder og industri er knyttet til Stokmarknes med Børøybrua. Der har Nordlaks hovedkontor og oppdrettsanlegg. Vesterålen Hotel & Kongressenter (også kalt Vesterålen Kysthotell) holder også til her. Fra Børøya går fylkesveien videre over Hadselbrua til Langøya og mot Sortland.
Kommunens viktigste industriområde ligger på Børøya som henger sammen med Stokmarknes sentrum. Her arbeider om lag 500 mennesker fra 25 nasjoner. Hovednæringsvei er fiskeoppdrett og foredling av fisk. Det er også betydelig fiskeri-industri (Aker Seafoods) på Melbu, som ligger ca. 15 kilometer sør for Stokmarknes.
Folketallet har økt siden 2005. I Hadsel kommune har folketallet tidvis blitt redusert, men Stokmarknes inkl. Sandnes (som har samme postnummer 8450) har økt markert ifølge tall fra Statistisk sentralbyrå våren 2007. Folketallet har ifølge SSB økt også i 2008. Denne økningen er tildels markert forskjellig fra liknende kystkommuner.
Hadsel kommune ledes politisk av ordfører Siv Dagny Aasvik (Ap) helt siden kommunevalget i 2015, da Kjell Børge Freiberg (FrP) gikk av.
På Stokmarknes utgis Vesteraalens Avis, den eldste avisa i Vesterålen og Nordland.
Hadsel er en av kommunene i regionen som har høyest andel innvandrere og i tillegg positiv befolkningsutvikling (Siste data 3 kvartal 2008). Sysselsettingsraten blant innvandrerbefolkningen var ifølge SSB 4. kvartal 2007 74 %. Dette er 4% høyere enn den øvrige befolkningen.
Stokmarknes lufthavn, Skagen ligger på Langøya, ca. 5 km nord for Stokmarknes. Dette er en av Norges mest brukte regionale lufthavner med om lag 100 000 passasjerer årlig.
Stokmarknes er delt inn i 5 deler, Tømmervika, Nesset (Sentrum), Søndre, Hauan (noen ganger Haugen) og Børøya. Fylkesvei 7634 går igjennom Nesset, litt av Hauan og Tømmervika. Der Tømmervika møter Bergvika, ligger det en pinsekirke. På sørsiden av veien finnes det en tursti som går fra en liten fotballbane til Bergvikvatnet og så ned til Bergvika. Her er det også en avstikker til Nilssvensktinden, som er et godt utgangspunkt for en Hadseløya-fjelltur. På Søndre har det tidligere vært dagligvarebutikk, men den har blitt lagt ned pga. lite nyttighet. Hovedsykehuset i Vesterålen ligger også på Søndre. Her finnes to idrettshaller og en stor fotballbane, samt en lysløype med tursti opp til Storheia og Ørnheia med Ørnheihytta. Herfra er det asfaltert vei ned til Melbu.


== Kjente personer fra Stokmarknes ==
Banana Airlines, showband
Trym Ivar Bergsmo, fotograf, bildekunstner
Guro Fjellanger, politiker
Dag Jostein Fjærvoll, politiker
Teresa Grøtan, forfatter
Olav Hoaas, lektor
Frode Jacobsen, bassist i Madrugada
Kai Kiil, musiker
Madrugada, rockeband
Richard With, hurtigrutens grunnlegger
Zoo, popgruppe
Børge Lund, tegneserieskaper
Kjell Børge Freiberg, politiker
Siv Dagny Aasvik, politiker
Tor-Håkon Gabriel Håvardsen, forfatter


== Se også ==
Hurtigrutemuseet


== Referanser ==


== Eksterne lenker ==
turliv.no - informasjon og bilder fra gjestehavna
Stokmarknes @ 1 gigapiksel